Matovič, Igor, poslanec NR SR (2016-06-07):
Každopádne Robert Kaliňák priniesol do slovenskej politiky a slovenskej polície praktiky sicílskej mafie. Praktiky, kedy vlastných kryjeme až do skonania, kedy určite neutopíme vlastného človeka a keď nám niekto kryje chrbát na veky a verne ho kryjeme. Lenže Robert Kaliňák práve tieto praktiky, kedy niektorí ľudia platia možno nie tak, ako naša rodinná firma vo veľkom dane, ale podrobnom dane z toho málo, čo majú, či už cez dépeháčku, odvody alebo teda daň z príjmu, podľa toho, kto-ako-čo a vy chránite pár zlodejov, ktorí tieto peniaze rozkrádajú, toto privádza ľudí do zúfalstva. A práve toto vaše správanie je podhubím pre extrémizmus. Áno, extrémizmus, ktorý dnes máme v pléne v podobe Ľudovej strany Naše Slovensko alebo Kotlebovej strany. Práve to, že ľudia vidia to zúfalstvo, že oni musia platiť a druhí môžu kradnúť a pritom ich chráni priamo minister vnútra alebo priamo premiér alebo minister financií, ich privádza do zúfalstva a ja si dovolím vysloviť predtuchu, že keď to pôjde ďalej takto isto a nebudeme trestať zločincov, ktorí dnes tu jeden na odvolanie kandidátom je a nebudeme týchto zločincov trestať zákonne, že ľudia si raz povedia, že zákony prestanú platiť. Zoberú spravodlivosť do vlastných rúk a tú spravodlivosť veľmi rýchlo vykonajú. Áno, sme národ holubičí, ale chodiť so džbánom po vodu dovtedy, dokedy sa rozbije, neodporúčam ani tejto vládnej koalícii. Ak pôjdete ďalej v tomto smere, že budete kryť evidentný daňový podvod a budete ľuďom sa snažiť nahovoriť, že je normálne platiť 12 miliónov eur za byty, ktoré sú hodné 1,5, iba preto, aby som mohol okradnúť štát a vypísať si nadmerný odpočet a budete takýchto ľudí kryť, ľudia stratia trpezlivosť. Nebudú potom pozerať na to, že či je niečo zákonné alebo nezákonné. Nebudú pozerať na to, že aký je výsledok volieb. Zoberú spravodlivosť do vlastných rúk. Z tohto miesta vás tu veľmi dôrazne upozorňujem. Nebolo to ďaleko. Vo vedľajšej krajine s človekom, ktorý tak isto si užíval luxus, nakradnutý luxus, ako Robert Fico si užíva dnes vo svojom Bonaparte a bol to prezident Ukrajiny Janukovič. Ten jeho prepychový palác, áno, v menšom ho má Robert Fico. Od priamo robotníkov, ktorí tam ten nábytok osádzali, viem, aké to boli položky. Viem, za koľko tam má lustre, viem, za koľko tam má skrinky. Jednoducho je to byt, ktorý aj so zariadením má hodnotu okolo 3 miliónov eur. Tento luxus si dnes užíva Robert Fico. Ale ja odporúčam Robertovi Ficovi aj Robertovi Kaliňákovi, aj Ladislavovi Bašternákovi, aj podobným zlodejom, aby sa pozreli na to, ako dopadol Janukovič na Ukrajine. Tým nechcem strašiť Majdanom. Vy to máte v rukách. Vy máte v rukách zákon, vy môžete dnes rozhodnúť, že tento človek stratil dôveru, že nie je hodný, aby ste ho viacej kryli, lebo kryl zločiny. Najhoršie zločiny, ktoré môžu byť, že si niekto vypýta od štátu peniaze, ktoré nikdy tomu štátu nezaplatil. Nieže nezaplatí dane, ktoré možno odviesť mal, ale ešte si vypýta to, čo patrí ostatným. Robert Kaliňák, ja sa ťa chcem opýtať, či si vieš ty, teda či ešte žiješ v normálnej sfére a či si vieš predstaviť, že čo to je okradnúť štát o 8 miliónov eur, čo sa za tých 8 miliónov dá kúpiť. Ale normálny smrteľník, nie ty. Pre teba je to možno tak pol vily niekde na Bahamách. Normálny smrteľník, počítajte spolu so mnou, keď jeden byt v Trnave stojí 80-tisíc, trojizbový, tak keď je to 8 miliónov eur, tak zrejme to bude nejaká stovečka? Áno, sto bytov v Trnave trojizbových. Niektorí ľudia sa na celý život zadlžia. Zoberú si na krk balvan s menom hypotéka len na to, aby mohli mať byt. V tomto prípade, pán minister vnútra, kryješ podvod, ktorý je hodný sto trojizbových bytov, sto osudov rodín. Čomu pomáha takéto tvoje správanie? Koľko životov máš na svedomí nenarodených detí, ktoré museli zomrieť len preto, lebo ty chrániš zlodejov aj s tvojím pánom premiérom? Koľko nenarodených detí muselo umrieť len preto, lebo tie rodiny si povedali, že nedokážeme vychovať to dieťa, tak idem na potrat. Krv týchto detí máš na prstoch, na svojich paprčiach, lebo si dovolil rozkrádať tento štát miesto toho, aby si naše spoločné peniaze chránil. Bývalý minister financií povedal o Kaliňákovi, že je symbolom bezočivého klamstva. Zas možno prezradím trošku tajomstvo, ktoré by sa nemalo, ale hovorím, stratil som zábrany po tom, ako vystúpil tu pri tom programovom vyhlásení vlády s tým, čo podľa mňa naozaj prerazil dno. Tak keď som mu to povedal na takom našom nejakom osobnom stretnutí, vtedy, keď som mu ešte ako tak veril a hovorím mu, že ale nepáči sa mi na tebe a určite neočakávaj od nás, že ti budem kryť a budem ticho, keď budeš znova kradnúť. A vtedy mi Kaliňák na to hovorí, ja som v živote nič neukradol a potom s rehotom hovorí, ja len obchodujem s informáciami. Ako ja som nevedel, či mám plakať alebo sa smiať. Keď minister vnútra povie, že on v živote nič neukradol, on len obchoduje s informáciami. Čiže to, aby ste si predstavili, čo to je, to je to, že ste ministrom vnútra a vybavíte, že teraz budeme ako štát za prvej Ficovej vlády dávať dotácie na slnečné elektrárne. A obchodovať s informáciami znamená, potom si dáte stretnutie s nejakým pánom Brhelom, ktorý bol ináč náš kolega tuto, poslanec za HZDS, ktorý je, sa hovorí ako keby, že pasák nášho ministra vnútra. Osobne si myslím skôr, že to je jeho biznis-partner a teraz neviem, že kto je čí biely kôň a podobne. Tak obchodovať s informáciami znamená, Jožko, tuším sa volá Jozef, Jožko, budú dotácie na slnečné elektrárne. Skús sa dostať do obrazu. Keď budeš v obraze, keď budeš nachystaný, tak daj vedieť a spustíme to, dobre? Potom bude SEPS prideľovať licencie, tak daj vedieť, keď o tom budeš vedieť, aby si toho čo najviac vyhral, aby si čo najviac tých licencií dostal. A presne tak to bolo. Čuduj sa svete, extrémne blízky človek pána Kaliňáka nášho ministra vnútra pán Jozef Brhel bol najúspešnejší v prideľovaní dotácií na slnečné elektrárne. Čo to znamená? Samozrejme je to obrovský biznis, lebo štát – prvá vláda Roberta Fica týmto ľuďom sľúbila, že bude od nich odkupovať elektriku za pätnásťkrát drahšie, ako si mohla nakúpiť elektriku na trhu. Ešte raz, pätnásťkrát drahšie a 15 rokov dopredu. Pätnásť krát 15 rokov dopredu. Takýto biznis dohodil Robert Kaliňák Jozefovi Brhelovi. Jozef Brhel zarobil, lebo následne ešte aj svoje slnečné elektrárne predal a dnes kupuje a robí svoje veľké energetické projekty po svete. Vo Fínsku kúpil nejaké veterné elektrárne, tam to, tam to. Ja som osobne znova presvedčený o tom, že spoločníkom tohto človeka – samozrejme, nemá to napísané na seba – je Robert Kaliňák, lebo urobil všetko pre to, aby tento človek mal tento biznis. A zrejme toto teda znamenalo to, keď mi Kaliňák hovorí: „V živote som nič neukradol v politike, ja len obchodujem s informáciami.“ Ale, pán minister, ja nie som právnik a ty právnikom si a v Trestnom práve je jeden trestný čin, neviem presne, ako sa volá, a je to niečo ako zneužitie informácií v obchodnom styku alebo niečo také, sa to nazýva a myslím si, že to, čo robíš a s čím sa ešte aj chváliš, presne spĺňa tento parameter. A keď sa teda ešte porozprávame o tom, že čo som povedal o Miklošovi, že povedal, že Kaliňák je symbolom bezočivého klamstva a veľmi pekne, si myslím, že to povedal aj Daniel Lipšic, keď povedal, že klamať na Kaliňáka, že to už sa vlastne stáva z toho pojem a naozaj si myslím, že keď niekto naozaj bezcharakterne, bezočivo vám klame do očí, tak môžeme zaviesť do slovenského jazyka – pán Hrnko, potom, aby si tam doplnil nejako – môžeme zaviesť slovné spojenie „klamať na Kaliňáka“. To si myslím, že je stručnejšie, jasnejšie a výstižnejšie. Tak by som povedal ešte teda jednu takú osobnú skúsenosť, že keď zase pri inom stretnutí som Robertovi Kaliňákovi niečo vyčítal, že ale vieš, že klameš. Tak on mi povie, že: „Čo narobíš? To do politiky patrí. Ale vieš, minule som to už prehnal, lebo už žena mi doma hovorila, čo ako bývala agentka SIS, mi žena hovorila, že Robo, ty už tak klameš, že ani ja sama nedokážem zistiť, či klameš alebo hovoríš pravdu.“ Tento človek sa jednoducho dokáže vám chváliť a keď to hovoril mne, tak predpokladám, že určite aj ostatným smerákom kedykoľvek pri pive, že jednoducho klamať v politike je normálne, že to do politiky patrí a že dokáže klamať už tak dokonalo, že ani vlastná žena nedokáže rozlíšiť, kedy klame a kedy nie. Tento človek sa vám dokáže chváliť tým, že on vlastne nekradne nikdy, lebo on kradne na Kaliňáka, čiže predáva informácie. Tam posuniem informáciu o tom, tam o tom, tam si vybavím nejaké spriatelené firmy na jednotný nákup, či čo to, jak sa to nazýva ten elektronický kontraktačný systém a potom sa ešte chváli, že koľko sme ušetrili. Ale on nehovorí o tom, koľko dohodil kamarátom za ten kšeft, za softvér, že z každého jedného obchodu, ktorý sa tam zrealizuje, ide 250 eur, či koľko, kamarátom, ktorým tú zákazku dohodil. O tom už nehovorí. Keď som minulý rok v lete, si to asi pamätáte, bola nejaká kauza Belize. Potom som povedal, že donesiem k tomu dokumenty a bol som taký grant a priznávam sa, viac nebudem, že som išiel za Kaliňákom predtým, ako som to zverejnil. Povedal som mu okej. Tu máš veci, ktoré som, ktoré zajtra zverejním na teba. On mi hovorí: „Nezverejňuj to, ja ti to všetko vysvetlím, ako to bolo, nezverejňuj to." Samozrejme, nedal som povedať, zverejnil som to a odvtedy do neho vošlo sto čertov. Samozrejme pomsta z jeho strany vzhľadom na to, že ovláda políciu, bola aj tá, čo vytiahol na mňa Fico pred voľbami, že si kúpi svedka, toho vytasí ako nejakú púťovú atrakciu mesiac pred voľbami a Fico zrejme áno, asi neuniesol to, že som ukázal nejaké fotky s holou jeho sexi asistentkou pred úradom vlády a urobil taký trošku bezhlavý krok. A som presvedčený o tom, že všetko, čo bolo, celá tá práca, či už na tom svedkovi, nadpráca vyšetrovateľa, že bola priamo z rúk Roberta Kaliňáka. Priamo jemu podlieha policajný prezident a policajnému prezidentovi, samozrejme, vyšetrovateľ. Každý právnik, ktorý je v tejto sále, každý vyšetrovateľ na Slovensku, ktorý existuje, vie, že nikdy sa nedá zápisnica svedkovi, že zrejme vyšetrovať či vypočúvať svedka v sobotu večer asi nie je úplne obvyklé. Jednoducho túto nadprácu zabezpečil Robert Kaliňák preto, lebo nedokázal mi odpustiť, že som na neho vytiahol nákup štvorkoliek a šesťkoliek pre požiarny zbor. Lebo áno, bolo to citlivé, samozrejme zapadlo to prachom, lebo novinári to prikryli nejakou takou nálepkou, že Belize. Ale podstata toho, tej kauzy bola taká, že Robert Kaliňák si svojho kamaráta z Trnavy, ktorého keď budete chcieť, tak veľmi rýchlo sa k nemu dopátrate a zhodou okolností má podobné priezvisko alebo rovnaké priezvisko ako váš poslanecký kolega z Trnavy, tak cez svojho kamaráta urobil biznis, že cez akože poľskú firmu objednal z Ameriky štvorkolky a šesťkolky. Objednal ich za 8-tisíc dolárov, potom ich akože vybavil, holé ich predal za 14-tisíc eur, nie dolárov, cez teda akože medzinárodný tender a samozrejme ich dovybavil ešte s výbavou, aby nakoniec ich kupoval za 30-tisíc eur. Čiže kúpil ich za 8-tisíc dolárov, predával ich štátu akože vybavené s obrovskou výbavou za 30-tisíc eur, čo je, ja neviem, 38-tisíc dolárov alebo koľko pri vtedajšom kurze, a keďže som to zverejnil, tak som sa stal jeho nepriateľ. Čo má v rukách? No políciu má v rukách, tak ju na mňa nasadil, kúpili si svedka a dnes ja už disponujem svedectvom, že priamo policajti, z nitrianskej, nejakí chodili po Trnave a ponúkali 250-tisíc eur za to, pre človeka, ktorý bude svedčiť voči Matovičovi. Nemohli nájsť, nemohli nájsť, nemohli nájsť, až si našli. A ešte raz, upozorňujem hlavne na tú nadprácu, ktorú v tejto veci vykonal Robert Kaliňák a jeho ľudia, čiže vyšetrovatelia z NAKA. A ja sa pýtam zároveň, pred mesiacom som bol na NAKE v Nitre akože odovzdávať tie doklady, čo mi teda, čo som odovzdal účtovníctvo, sám som povedal, že mám to účtovníctvo, lebo nemám čo skrývať. Čiže keď som im ho dal, tak následne vtedy ho preberali hŕŕ, rýchlo pobaliť do škatúľ a teraz ho išli akože protokolovať. Tak sme tam boli aj s Danielom Lipšicom a vtedy sme odmietli byť ďalej pri tom, lebo my sme legitimizovali niečo, čo od začiatku bol politický proces. A keď som druhýkrát tam bol, lebo oni to za tie tri dni nestihli, tak sa pýtam toho vyšetrovateľa, že nejako dosť roboty s tým majú, a v pase iba protokolovali každý jeden doklad. Tak hovorí, som sa pýtal, že koľko ľudí na tom robí, že osem ľudí, Čiže osem ľudí šesť dní iba si otváralo škatule s mojím zaprášeným účtovníctvom z roku 1997, 1998, 1999 a podobne, ktoré už dávno mohlo byť skartované, protokolovali, zapisovali a si tipnite, koľko ľudí bolo u Bašternáka, koľko k nemu vtrhlo, aké policajné komando? Osobne predpokladám, že pánovi Bašternákovi poslali výzvu. Pán Bašternák sa možno teda doručil, vypovedal, opýtali sa ho, urobili ste podvod? Nie, božechráň, prisahám, neurobil som nič, zapíšu, nič sa nestalo. Takto sa dnes bude určite vyšetrovať. Čiže ešte raz, na moje účtovníctvo spred 19 rokov, v ktorom neni nič – lebo nebol by som blázon, aby som dával účtovníctvo polícii, v ktorom by bol akýkoľvek podvod – nasadí Robert Kaliňák osem vyšetrovateľov, špičkových z NAKY, aby preberali šesť dní doklady, ale nepočul som o tom, že by policajné komando vtrhlo k Bašternákovi do jeho vily, alebo kde dnes býva. Čiže toto je rozdiel v tom prístupe a pocit nespravodlivosti, ktorý v sebe mám. Každopádne kauza Bašternák je obrovská kauza, kauza, kde ľudia tejto krajiny boli okradnutí minimálne o 2 milióny eur, lebo tuto ide konkrétne o tú platbu, tých 12 miliónov, ktorá je tuná, o ktorej minister vnútra hovorí, že bolo normálne to zaplatiť cash, kde ukradol 2 milióny a keďže to zafungovalo, tak následne okradol ďalších šesť do konca roka. Jasné, že Kaliňák mu tam neposlal žiadne prepadové komando, jasné, že Imrecze z finančnej správy mu tam neposlal žiadnu kontrolu. Chúďatka, tie ženy, ktoré robia na tej finančnej správe za tých možno 600, 700, 800 eur, ktoré poctivo sa snažili zdokumentovať tento prípad a napísali, že tuto je čistý podvod. Napísali aj na finančnej správe podklad na to, že podajme, prosím vás, proti tomu sťažnosť, však to je čistý podvod. Chúdence tieto ženy, aj každý jeden čestný štátny úradník, ktorý robí za pár korún, keď my tu máme ministra vnútra, ktorý o podvode za 8 miliónov eur – lebo to bol nadmerný odpočet za ten jeden jediný rok, keď to zúžime iba na to – povie, že to bolo normálne a je to komplet, komplet vymyslené bez toho, aby naozaj zodpovedne túto kauzu vyšetril. Z týchto dôvodov som hlboko presvedčený o tom, že minister vnútra nieže nemá byť ministrom vnútra, ale nikdy sa ministrom vnútra ani nemal stať. Je to človek, ktorý prišiel do politiky robiť iba biznis, kryť svojich vlastných ľudí, kryť ďalších spolupáchateľov a osobne som presvedčený, že minister vnútra je dnes, keď nie najbohatší, tak jeden z TOP najbohatších ľudí na svete, na Slovensku, pardon. Je to človek, ktorý má prepísané svoje majetky na bielych koňov, ktorých kryje presne tak, ako je Ladislav Bašternák toho učebnicovým príkladom. Človek, ktorý sa nehanbí pozrieť ľuďom do očí, ktorý sa ženám pri MDŽ mítingoch nehanbí hovoriť oplzlé sexistické vtipy a hrať na nich chrumkavého, dobručkého fešáka. Človek, v ktorom v skutočnosti sa skrýva satan, ktorý kryje daňové podvody a ktorý ubližuje takýmto spôsobom všetkým nevinným ľuďom. A odpusťte mi tento slovník, pre mňa naozaj človek, ktorý je zodpovedný za to, aby strážil trestné činy, keď ich raz kryje a keď dovolí rozkrádať to, čo patrí nám všetkým a toto obhajuje takými výplodmi, aké tu on bol schopný povedať minimálne pre tie Hospodárske noviny, kedy hovorí, že v tomto prípade ide všetko o výmysel, nič sa nestalo, ešte dopredu pred tým, ako skončí vyšetrovanie. Keď hovorí, že bolo normálne zaplatiť 12 miliónov eur, lebo to bola doba cashu, tak takýto človek naozaj pácha obrovský zločin morálny voči všetkým ľuďom, ktorí ledva žijú. A ako som spomenul, tento človek má na rukách krv nevinných obetí, tých ľudí, ktorí spáchajú samovraždy za to, že nedokážu už z čoho žiť, tých ľudí, ktorí spôsobia rodinné tragédie iba preto, že podľahnú lákadlu nejakých prístrojov výherných, lebo nevie, akoby sa dostal z toho prúseru, v ktorom žije. Jednoducho ak budeme tolerovať vo vláde ľudí, ktorí dovolia rozkrádať naše spoločné peniaze, ktoré vaši voliči platia do štátneho rozpočtu, dovtedy budeme všetci spolupáchateľmi zla, ktoré títo ľudia páchajú. Vašou úlohou nie je kryť zločin, ale zločin odhaľovať. Vašou úlohou je, aby ste boli dobrými hospodármi a aby ste nekryli ľudí, ktorí dovolia takýmto bezbrehým spôsobom okrádať tých, ktorí vás volili. Už ani nebudem hovoriť o tom, o iných kauzách a prešľapoch pána ministra vnútra, myslím si, že tieto ekonomické stačia. Samozrejme, ale v prípade MOST-u – HÍD je veľmi citlivý prešľap s Hedvigou Malinovou. Keď Robert Kaliňák tu opakovane hovorí, že on nikdy nezasahoval a neovplyvňoval vyšetrenie, neexistuje zrejme lepší príklad toho, ako Robert Kaliňák zasahoval a ovplyvňoval vyšetrenie. Hneď ako sa tá kauza stala, tento človek mal nutkanie sa postaviť pred kamery a áno, v snahe zrejme získať tých hej slovenských voličov SNS vtedajšej, potreboval si do Hedvigy Malinovej buchnúť. Vyhlásil ju za podvodníčku, ktorá si všetko vymyslela, ktorá sa sama zbila a takýmto spôsobom pošliapal po právach jednej občianky Slovenskej republiky, áno, maďarskej národnosti. Dnes mi je iba ľúto, že poslanci za MOST – HÍD tento podvod, pred týmto podvodom zakrývajú oči, momentálne sa vzadu bavia a povedia si, že nevadí, hlavne, že sme dnes pri koryte. Áno, bohužiaľ, musím to povedať tak, že ste pri koryte, lebo ja nevidím iný dôvod, prečo by ste takéto zločiny kryli. Prečo by ste kryli na mieste ministra vnútra človeka, ktorý tam nikdy ani nemal sadnúť a ktorý tam nikdy nemal byť. Chcel by som zároveň z tohto miesta, tak ako Daniel Lipšic, vyzvať aj ľudí mimo SMER-u, aby sa zapojili do diskusie, aby ste nabrali odvahu minimálne v tej ústnej rozprave tu vystúpiť a prísť a povedať: áno, Robert Kaliňák je môj človek, ja mu plne verím a je normálne zaplatiť za byty, ktoré sú hodné jeden a pol milióna, 12 miliónov cash. Je normálne a spravodlivé a morálne voči našim voličom vypýtať si od daňovej alebo od finančnej správy nadmerný odpočet a ja s týmto konaním pána Bašternáka súhlasím, aj s obhajobou, ktorú v tejto veci robí Robert Kaliňák. Toto urobte, pán Adamčík, majte na toto odvahu, aj ostatní ľudia zo SIET-e, pán Janckulík alebo ľudia pán Gál alebo Edita Pfundtner, pani Sárközy, hovorím tých, ktorých tu vidím, vy z MOST-u – HÍD. Príďte a postavte sa za vašeho ministra vnútra a povedzte, že mu plne dôverujete. Nestačí mi nejaké vaše vyjadrenie, že ste prijali nejaký, politické posolstvo, že však doteraz sa nikdy nestalo, aby vlastní poslanci hlasovali proti vysloveniu dôvery vlastnému koaličnému ministrovi. Neumývajte si ruky z tohto podvodu. Tým vaším hlasovaním to nebude o tom, že musíte dodržať nejakú tradíciu. To vaše hlasovanie bude o tejto situácii. O tom, ako sa postavíte k tomu, že Robert Kaliňák tu kryje evidentný učebnicový daňový podvod svojho osobného priateľa Ladislava Bašternáka, v ktorého v byte býva premiér Slovenskej republiky. Ďakujem veľmi pekne, prepáčte trošku dlhšie.